TISCO โกยกำไร Q2 เกินคาด “คอนเซนซัส” 12 โบรกแนะ “ซื้อ” เป้า 121 บ. อัพไซด์ 40%
TISCO โกยกำไรไตรมาส 2/65 โต 11% แตะ 1.85 พันลบ. ซึ่งสูงกว่า "คอนเซนซัส" คาดการณ์ไว้ที่ 1.7 พันลบ. พบ 12 โบรกแนะซื้อ โดยมีราคาสูงสุดที่ระดับ 121 บาท ดันอัพไซด์ทะลุ 40% จากราคาหุ้น TISCO ล่าสุดที่ระดับ 86.25 บ.
TISCO โกยกำไรไตรมาส 2/65 แตะ 1.85 พันลบ. โต 11% จากปีก่อน ซึ่งสูงกว่า "คอนเซนซัส" คาดการณ์ พบ 12 โบรกแนะซื้อ เป้าสูงสุด 121 บ. อัพไซด์ 40%
14 ก.ค. 2565

ผู้สื่อข่าวรายงานว่า ตามที่บริษัท ทิสโก้ไฟแนนเชียลกรุ๊ป จำกัด (มหาชน) หรือ TISCO รายงานผลการดำเนินงานงวดไตรมาส 2/65 สิ้นสุดวันที่ 30 มิ.ย.65 มีกำไรสุทธิ 1.85 พันล้านบาท เพิ่มขึ้น 10.95% เมื่อเทียบจากช่วงเดียวกันของปีก่อนมีกำไรสุทธิ 1.67 พันล้านบาท ส่วนงวด 6 เดือนแรก (ม.ค.-มิ.ย.65) มีกำไรสุทธิ 3.64 พันล้านบาท เพิ่มขึ้น 6% เมื่อเทียบจากช่วงเดียวกันของปีก่อนมีกำไรสุทธิ 3.43 พันล้านบาท
โดยสาเหตุหลักที่ส่งผลให้ผลการดำเนินงานงวดไตรมาส 2/65 เติบโตขึ้นมาจากการปล่อยสินเชื่อเพื่อการอุปโภคบริโภคที่เพิ่มมากขึ้นโดยเฉพาะสินเชื่อจำนำทะเบียนผ่านช่องทาง “สมหวัง เงินสั่งได้” ตามแผนการขยายสาขา ประกอบกับธุรกิจนายหน้าประกันภัยสามารถฟื้นตัวได้ดีที่ร้อยละ 20.2 เป็นไปตามปริมาณการปล่อยสินเชื่อใหม่ที่เพิ่มขึ้น และค่าใช้จ่ายผลขาดทุนด้านเครดิตที่คาดว่าจะเกิดขึ้น (ECL) ปรับตัวลดลง ตามการควบคุมคุณภาพสินทรัพย์อย่างมีประสิทธิภาพ
ทั้งนี้ “ข่าวหุ้นธุรกิจออนไลน์” ได้ทำการสำรวจข้อมูลรวมถึงความเห็นของนักวิเคราะห์ โดยพบว่าคอนเซนซัสของบริษัทหลักทรัพย์ (โบรกเกอร์) ได้ประมาณการณ์ตัวเลขผลการดำเนินงาน TISCO งวดไตรมาส 2/65 มีรายได้รวม 4.46 พันล้านบาท ส่วนกำไรสุทธิ 1.73 พันล้านบาท และพบว่ามี 12 บริษัทหลักทรัพย์กำหนดคำแนะนำ “ซื้อ” ขณะที่มี 3 บริษัทหลักทรัพย์กำหนดคำแนะนำ “ถือ” และ 1 บริษัทหลักทรัพย์แนะนำ “ขาย” โดยมีราคาสูงสุดที่ระดับ 121 บาท ต่ำสุดที่ระดับ 94 บาท และราคาเฉลี่ยที่ระดับ 106.25 บาท
 